钦定古今图书集成/明伦汇编/官常典/第776卷 > 常骞
## 钦定古今图书集成/明伦汇编/官常典/第776卷 > 常骞

按《华阳国志》，“骞字季慎，蜀郡江原人也。祖父竺，字代
文，南康太守、侍中。父伟，字公然，阆中令。骞治《毛诗》《三
礼》，以清尚知名。州辟部从事、主簿。郡请功曹，察孝廉，
萍乡令。以选为国王侍郎，出为绵竹令。国王归之，复
入为郎中令。从王起义兵有功，封关内侯。迁魏郡太
守，加材官将军。以晋政衰，睹中原不静，固辞去官。拜”
新都内史。时蜀乱民皆流在荆、湘，徙湘东太守，疾病
未拜，卒，年六十八。骞性泛爱，敦敬友宗族，当官修理，
恕以抚物，好咨问，动必谦让，州乡以为仪范。二州清
官见述者，先有宜都太守犍为唐定义叶，陇西太守
巴西冯企休翊，而后骞云。